b"\n_START_ARTICLE_\nEscoles nacionals (Pau)\n_START_SECTION_\nDescripci\xc3\xb3\n_START_PARAGRAPH_\nSituades dins del nucli urb\xc3\xa0 de la poblaci\xc3\xb3 de Pau, entre els carrers de Sant Pere de Roda, Margall i Mas Mart\xc3\xad._NEWLINE_Es tracta d'un edifici de planta rectangular, amb la coberta a dues vessants de teula sobre els vessants m\xc3\xa9s llargs, distribu\xc3\xaft en planta baixa. Presenta un petit cos avan\xc3\xa7at, amb la coberta a dues aig\xc3\xbces, situat al centre de la construcci\xc3\xb3, per on es realitza l'acc\xc3\xa9s a l'interior. Per la part posterior de l'edifici, aquest cos no sobresurt de la l\xc3\xadnia de fa\xc3\xa7ana, ja que se li afegiren dos petits cossos rectangulars, amb la coberta plana, a banda i banda. La fa\xc3\xa7ana principal presenta una successi\xc3\xb3 de grans finestrals rectangulars, mentre que les obertures del cos avan\xc3\xa7at s\xc3\xb3n d'arc de mig punt, incloses les dues portes d'acc\xc3\xa9s que es troben als murs laterals. A tota la construcci\xc3\xb3 original s'observa un petit s\xc3\xb2col de maons disposats trencajunt de pla. La resta de l'edifici es troba arrebossat i pintat de color groc, amb els r\xc3\xa0fecs de color grana.\n_START_SECTION_\nHist\xc3\xb2ria\n_START_PARAGRAPH_\nEls anys 1928 i 1935 es varen realitzar dos projectes de l'arquitecte Pelayo Mart\xc3\xadnez Paricio, que no s'acabaren de realitzar per culpa de l'inici de la guerra civil._NEWLINE_L'edifici projectat posteriorment per l'arquitecte Josep Claret l'any 1959, acaba sent un edifici similar als dos dissenyats per Pelayo que, en ess\xc3\xa8ncia, s\xc3\xb3n dues versions d'aquest. La manca de pl\xc3\xa0nols del projecte signat per Claret, del que nom\xc3\xa9s ens ha arribat l'acta de recepci\xc3\xb3 de l'obra, impedeix con\xc3\xa8ixer l'abast del projecte d'aquest en relaci\xc3\xb3 als de Pelayo Mart\xc3\xadnez._NEWLINE_Darrerament ha sofert modificacions per adaptar-ho a les necessitats pedag\xc3\xb2giques actuals."